b'\n_START_ARTICLE_\nL\xc3\xb8vgr\xc3\xa6shopper\n_START_SECTION_\nUdseende\n_START_PARAGRAPH_\nL\xc3\xb8vgr\xc3\xa6shopper har i Danmark en l\xc3\xa6ngde p\xc3\xa5 op til cirka 50 mm. F\xc3\xb8lehornene er meget lange, tr\xc3\xa5dformede, mangeleddede og b\xc3\xb8jelige. Munden er en kraftig bidemund. En l\xc3\xb8vgr\xc3\xa6shoppe kan finde p\xc3\xa5 at bide, hvis den bliver taget op i h\xc3\xa5nden. D\xc3\xa6kvingerne er stive, smalle og skindagtige. Undertiden er de meget korte eller svagt udviklede. Flyvevingerne er oftest meget bredere end d\xc3\xa6kvingerne og i hvilestilling sammenfoldede og fuldst\xc3\xa6ndig skjulte af disse. Undertiden er ogs\xc3\xa5 de svagt udviklede. Bagkroppen best\xc3\xa5r af ti led. Bagbenenes l\xc3\xa5r og skinneben er godt udviklede til spring. F\xc3\xb8dderne er 4-leddede og oftest fladtrykte. Under f\xc3\xb8dderne sidder h\xc3\xa6ftelapper._NEWLINE_Hunnen kan kendes p\xc3\xa5 sin l\xc3\xa6ggebrod, hvormed den placerer sine \xc3\xa6g i jord eller plantest\xc3\xa6ngler. Hannen har p\xc3\xa5 9. og 10. bagkropsled nogle vedh\xc3\xa6ng, der har betydning under parringen.\n_START_SECTION_\nForekomst\n_START_PARAGRAPH_\nI Danmark findes de over hele landet i tr\xc3\xa6er, buske og h\xc3\xb8jt gr\xc3\xa6s, dog mindre udbredt i Midt- og Vestjylland.\n_START_SECTION_\nSang og h\xc3\xb8reorgan\n_START_PARAGRAPH_\nMan kan fra sidst p\xc3\xa5 sommeren til sidst i oktober h\xc3\xb8re hannens kaldetoner. Nogle arter kan h\xc3\xb8res p\xc3\xa5 flere hundrede meters afstand. Lyden frembringes ved at forvingerne gnides mod hinanden._NEWLINE_H\xc3\xb8reorganet sidder p\xc3\xa5 f\xc3\xb8rste par bens skinneben, lige under kn\xc3\xa6et. P\xc3\xa5 hvert af skinnebenets sider findes en trommehinde, der hos nogle arter ses tydeligt. Ofte er trommehinden d\xc3\xa6kket af et l\xc3\xa5g, s\xc3\xa5 h\xc3\xb8reorganet kun er synligt i form af to l\xc3\xa6ngdespalter.\n_START_SECTION_\nF\xc3\xb8de\n_START_PARAGRAPH_\nL\xc3\xb8vgr\xc3\xa6shopper lever fortrinsvis af andre insekter som markgr\xc3\xa6shopper, larver, bladlus, men ogs\xc3\xa5 af plantef\xc3\xb8de. Dens naturlige fjender er f.eks. fugle og mindre dyr.'